b"\n_START_ARTICLE_\nBatalla de Marj as-Suffar\n_START_SECTION_\nAntecedents\n_START_PARAGRAPH_\nA la fi de 1299, l'Il-khan Ghazan va fer una primera incursi\xc3\xb3 a S\xc3\xadria. Aquesta campanya es va acabar amb una vict\xc3\xb2ria de Ghazan a labatalla de Wadi al-Khazandar sobre el sult\xc3\xa0 An-N\xc3\xa0ssir Muh\xc3\xa0mmad ibn Qal\xc3\xa0wun. Despr\xc3\xa9s d'aquesta batalla, un ex\xc3\xa8rcit de refor\xc3\xa7 fort de 5.000 homes vinguts d'Anat\xc3\xb2lia arrib\xc3\xa0 amb el rei de Cil\xc3\xadcia Hethum II que havia recuperat la visi\xc3\xb3 despr\xc3\xa9s d'haver estat encegat durant la seva captivitat. Quan el sult\xc3\xa0 An-N\xc3\xa0ssir Muh\xc3\xa0mmad arrib\xc3\xa0 a Homs a la posta del sol, els habitants li demanaren qu\xc3\xa8 fer, i els va respondre que salvar-se com poguessin. An-N\xc3\xa0ssir Muh\xc3\xa0mmad se'n va anar cap al Caire. El governador d'Homs va portar a Ghazan les claus de la ciutat que contenia els tresors del sult\xc3\xa0. Ghazan distribu\xc3\xad aquestes riqueses als seus oficials i es va vestir amb alguns dels vestits del sult\xc3\xa0. Pass\xc3\xa0 dos dies a Homs i es dirig\xc3\xad llavors cap a Damasc._NEWLINE_El gener de 1300, Damasc es va rendir a Ghazan sense combat. El 4 de febrer Ghazan, havent rebut el tribut de les ciutats conquerides, se'n va tornar cap als seus estats i creu\xc3\xa0 l'Eufrates el 16. Ghazan deix\xc3\xa0 tanmateix darrere d'ell un contingent, del qual Amir Coban formava part, sota les ordres de Kutlugh Shah Noyan per mantenir assegurats els territoris conquerits. Coban manava l'avantguarda de l'ex\xc3\xa8rcit durant la campanya infructuosa de 1300. Per a aquesta nova campanya Ghazan va cridar els francs que va rebre a Antioquia. Al mes de novembre, Amaury de Lusignan va arribar amb 300 cavallers acompanyat de contingents de cavallers del Temple i de l'Hopital almenys en el mateix nombre. L'hivern particularment rigor\xc3\xb3s imped\xc3\xad a Ghazan venir a la cita que s'havia fixat. Al mes de febrer, Kutlugh Shah arrib\xc3\xa0 finalment amb 60.000 homes. Marx\xc3\xa0 cap a Alep i despr\xc3\xa9s fins a Homs assolant la regi\xc3\xb3, i torn\xc3\xa0 sense fer res m\xc3\xa9s.\n_START_SECTION_\nCampanya de 1303\n_START_PARAGRAPH_\nGhazan travess\xc3\xa0 l'Eufrates a Hilla. El 30 de gener de 1303, visit\xc3\xa0 la tomba d'Hussayn a Kerbala i va fer almoines als habitants d'aquest lloc sant dels xi\xc3\xaftes. Vorej\xc3\xa0 llavors el riu cap al nord. Deix\xc3\xa0 pel cam\xc3\xad les seves dones i el seu seguici, i els orden\xc3\xa0 d'esperar-lo a Sindjar. Va arribar el 18 de mar\xc3\xa7 a la fortalesa d'al-Rahba. L'endem\xc3\xa0 va enviar tres missatgers portadors d'una carta d'intimaci\xc3\xb3 al governador que s'havia parapetat a la ciutadella amb els habitants de la ciutat. Els habitants demanaren un termini per donar la seva resposta. L'endem\xc3\xa0, els assetjats enviaren dos emissaris per anunciar la seva rendici\xc3\xb3. Tot seguit Ghazan va saber que Kutlugh Shah Noyan, Amir Coban i Mulay havien travessat l'\xc3\x88ufrates a Rakka i acabaven d'arribar a Alep. Llavors Ghazan es va parar a Deir ez-zor i va enviar les tropes que l'acompanyaren a unir-se al gruix de l'ex\xc3\xa8rcit. Travess\xc3\xa0 l'Eufrates i va retrobar les seves dones i seguici a Sindjar._NEWLINE_L'antic sult\xc3\xa0 mameluc Kitbugha, nomenat governador de Hamat al front d'un regiment de georgians, va atacar el destacament mongol que estava a Arz. Kitbugha va alliberar 6.000 presoners turcs dels dos sexes (31 de mar\xc3\xa7 de 1303). Quan Kutlugh Shah s'aprop\xc3\xa0 a Hamat, Kitbugha es va replegar cap a Damasc, per\xc3\xb2 va sortir d'aquesta ciutat i es va unir al gruixut dels ex\xc3\xa8rcits egipcis manats pel sult\xc3\xa0 An-N\xc3\xa0ssir Muh\xc3\xa0mmad ibn Qal\xc3\xa0wun, sobre els turons propers al sud de la ciutat (18 d'abril). An-N\xc3\xa0ssir havia sortit del Caire acompanyat del califa abb\xc3\xa0ssida al-Mustakf\xc3\xad I el 23 de mar\xc3\xa7. Va acampar davant Damasc el divendres 19 d'abril, el primer dia del mes de ramad\xc3\xa0. La poblaci\xc3\xb3 de la ciutat estava terroritzada per haver quedat sense defensa. El dissabte, la poblaci\xc3\xb3 esperava una batalla als carrers de Damasc, per\xc3\xb2 l'ex\xc3\xa8rcit mongol vorej\xc3\xa0 Damasc i es dirig\xc3\xad cap a al-Kiswa. Els mamelucs estaven situats a Shakhab o Shaqhab, en \xc3\xa0rab: \xc5\xa1aq\xe1\xb8\xa5ab \xd8\xb4\xd9\x82\xd8\xad\xd8\xa8. Quan els mongols van arribar a al-Kiswa, es van aturar.\n_START_SECTION_\nLa batalla\n_START_PARAGRAPH_\nL'ex\xc3\xa8rcit mongol comptava aproximadament amb 50.000 homes i comprenia dos cossos auxiliars d'armenis i de georgians sota les ordres de Kutlugh Shah. Pel seu costat, el sult\xc3\xa0 An-N\xc3\xa0ssir pos\xc3\xa0 les seves tropes en ordre de batalla en una planura verdosa dita Mardj al-Suffar. Es va situar en el centre amb el califa al-Mustakf\xc3\xad i l'emir Sayf ad-Din Salar, Baybars al-Jashankir i d'altres caps, entre els quals el governador de Damasc. A l'ala dreta les tropes d'Hamat i els \xc3\xa0rabs, a l'esquerra, les tropes d'Alep i de Tr\xc3\xadpoli (L\xc3\xadban). An-N\xc3\xa0ssir digu\xc3\xa9 als mamelucs de la seva gu\xc3\xa0rdia: \xc2\xabMatareu qui vegeu fugir i per vosaltres el bot\xc3\xad\xc2\xa0\xc2\xbb. La batalla va comen\xc3\xa7ar el dissabte a mitja jornada, amb una c\xc3\xa0rrega de Kutlugh Shah a la dreta dels egipcis que van perdre aproximadament 1.000 homes. Diversos cossos del centre i de l'ala esquerra vingueren en el seu socors. Sayf ad-Din Salar i Baybars al-Jashankir portaren els altres generals a seguir el seu exemple i aconseguiren fer recular Kutlugh Shah, que llavors fou ajudat per amir Coban. La major part de l'ala dreta eg\xc3\xadpcia va abandonar la lluita i les tropes que havien quedat darrere cregueren la batalla perduda i abandonaren els equipatges del sult\xc3\xa0 que foren saquejats. El combat es va parar i Kutlugh Shah es va retirar amb les seves tropes cap a la muntanya. Mulay, que havia retornat de la persecuci\xc3\xb3 de l'ala dreta mameluca, va portar presoners que van revelar a Kutlugh la pres\xc3\xa8ncia del sult\xc3\xa0 An-N\xc3\xa0ssir i del califa al-Mustakf\xc3\xad. Mulay, no preveient res de bo per a l'endem\xc3\xa0, va abandonar el camp a la posta del sol._NEWLINE_Durant la nit els fugitius de l'ex\xc3\xa8rcit mameluc van retornar per petits grups. Els ex\xc3\xa8rcits egipcis envoltaren la muntanya ocupada pels mongols. Un presoner egipci es va poder escapar i va informar a An-N\xc3\xa0ssir que l'ex\xc3\xa8rcit mongol patia set. Les temptatives mongoles per arribar a la plana foren rebutjades fins al mig de la jornada. El sult\xc3\xa0 f\xc3\xa9u obrir llavors un passatge als assetjats per tal de destruir-los m\xc3\xa9s f\xc3\xa0cilment. Els mongols passaren per aquest lloc, primer una divisi\xc3\xb3 manada per Coban i despr\xc3\xa9s el centre on es trobava Kutlugh Shah, i finalment un tercer cos. Es dirigiren cap al riu i s'hi precipitaren. Els cavalls s'enfonsaren al terreny pantan\xc3\xb3s. L'ex\xc3\xa8rcit en derrota fou perseguit fins al vespre.\n_START_SECTION_\nDespr\xc3\xa9s de la batalla\n_START_PARAGRAPH_\nL'endem\xc3\xa0, An-N\xc3\xa0ssir va enviar tropes a seguir els rastres dels mongols. Els cavalls dels fugitius estaven esgotats. Els soldats llan\xc3\xa7aven les seves armes i es deixaven matar. Molts morien a mans dels criats de l'ex\xc3\xa8rcit que acumularen un gran bot\xc3\xad. Bandes de fugitius enganyats pels seus guies bedu\xc3\xafns foren abandonats enmig del desert on moriren de set. Altres foren condu\xc3\xafts fins a la Gh\xc3\xbbta de Damasc i assassinats pel populatxo. El dilluns An-N\xc3\xa0ssir va abandonar el camp de batalla i pass\xc3\xa0 la nit a Al-Kiswa. Foren enviats coloms missatgers per portar la not\xc3\xadcia de la vict\xc3\xb2ria a Gaza. Es va donar l'ordre de parar als fugitius i d'impedir-los entrar a Egipte, i de recercar tots aquells que havien participat en el pillatge del tresor del sult\xc3\xa0. El mat\xc3\xad del dimarts 23 d'abril de 1303, An-N\xc3\xa0ssir va entrar a Damasc i fou acollit com a salvador. Un dels emirs d'Alep que havia fugit al curs de la batalla fou capturat i fou clavat sobre un camell i passejat per Damasc. El governador de Gaza va penjar els fugitius i va recuperar la major part del tresor que havia estat saquejat. An-N\xc3\xa0ssir va abandonar Damasc el 21 de maig i va entrar triomfalment al Caire. El seu seguici estava precedit de 1.600 presoners encadenats portant cadascun el cap d'un cad\xc3\xa0ver penjat al seu coll i de 1.000 caps de mongols clavats sobre llances. Kutlugh Shah va poder tornar a P\xc3\xa8rsia i fou castigat amb vuitanta-set cops de fuet. Coban, que va sostenir la moral de les tropes durant la retirada, reb\xc3\xa9 tres cops de fuet per salvar les aparences._NEWLINE_Ghazan va arribar a Tabriz el 8 de setembre i va donar ordres de fer preparatius d'una nova expedici\xc3\xb3 a S\xc3\xadria. Havia sol\xc2\xb7licitat recentment als sobirans de la cristiandat d'intervenir a S\xc3\xadria. Individus que es consideren els seus missatgers arribaren a Par\xc3\xads el 1303 per renovar amb el rei de Fran\xc3\xa7a Felip les seves proposicions d'alian\xc3\xa7a i assegurar-li que estava disposat convertir-se al cristianisme. El rei d'Angleterre Eduard I reb\xc3\xa9 una carta de Ghazan amb aquest fi (havia estat encarregat de la mateixa missi\xc3\xb3 per Arghun catorze anys abans). Alguns dies m\xc3\xa9s tard, Ghazan fou atacat d'una oft\xc3\xa0lmia. Per curar-lo, els metges xinesos li van fer escarificacions a dos indrets del cos. El 31 d'octubre va agafar el cam\xc3\xad d'Ujan per\xc3\xb2 el dolor que li feien les seq\xc3\xbceles de l'operaci\xc3\xb3 experimentada l'impedien de pujar a cavall. En el curs del cam\xc3\xad, d\xc3\xb3na a Kutlugh Shah el comandament de la frontera de l'Arran. Tenia la intenci\xc3\xb3 d'anar a Bagdad per\xc3\xb2 els camins havien quedat impracticables. Decid\xc3\xad passar l'hivern a la vora del riu Sefid Rud._NEWLINE_Ghazan deix\xc3\xa0 el seu lloc de retirament i va marxar al final de mar\xc3\xa7 de 1305, agafant la carretera cap a Rayy on caigu\xc3\xa9 malalt. Va fer el seu testament on va designar el seu germ\xc3\xa0 Oldjetu com a successor. Mor\xc3\xad el diumenge 17 de maig de 1304."